Peter Skaarup (DF), 1998-11-05:
I Dansk Folkeparti mener vi i allerhøjeste grad, at det er påkrævet med en retssikkerhedsreform, og vi kan helt sikkert støtte det forslag, som Venstre er kommet med.
Det, vi selvfølgelig så godt kunne ønske os, var, at man kunne bukke enderne, så vi kunne få SF med til et udvalgsarbejde, som kunne føre frem til noget positivt.
For Dansk Folkeparti er det ikke afgørende, at det resultat, der kommer ud af en sådan reform eller et sådant kommissionsarbejde, har en facitliste, der specielt går i den ene politiske retning.
Det, der er vigtigt, er at få peget på præcis de områder, hvor der er problemer i forhold til retssikkerheden, og noget kunne jo i hvert fald tyde på, at vi kan få SF med i den retning, som er intentionen med forslaget.
Selv i Folketinget har det jo været diskuteret meget, om der var mulighed for en klarere og mere forståelig lovgivning og en lovgivning præget af mere kvalitet, og vi var nogle stykker, der var med til lovkvalitetskonferencen for nylig, hvor det blandt andet var et af hovedønskerne, at lovgivningen skulle være forståelig og forenklet i forhold til det lovgivningsarbejde, som vi desværre meget ofte ser i Folketinget.
Jeg har allerede i den nye samling været med til at behandle et forslag her i Folketinget, hvor Folketinget på mindre end et døgn med alle de konsekvenser, der var af det pågældende beslutningsforslag, skulle tage stilling til, om Danmark skulle gå i krig.
Der var hverken under
udvalgsarbejdet eller i Folketinget tid til at få en reel behandling af det
, så derfor synes jeg jo nok, at vi her i Folketinget i forhold til retssikkerheden må gribe i egen barm og se på, hvordan vi egentlig kan gøre det mere rimeligt i forhold til de arbejdsvilkår, som folketingsmedlemmerne stiller sig selv over for.
Det er klart, som det er nævnt i bemærkningerne til forslaget, at der i dag er problemer i forhold til visse af grundlovens paragraffer, når vi ser på retssikkerheden.
Specielt § 73 om ekspropriation og § 72 om retskendelser er områder, som i dag bliver forvaltet af myndighederne på en måde, så man meget vel kan sætte spørgsmålstegn ved, om der gælder en reel retssikkerhed for den almindelige dansker i forhold til lovgivningen.
Det er dér, man skal sætte ind, og det er dér, man i grundlovsdiskussionen om, hvorvidt vi skal have en ny grundlov eller ej, skulle sætte ind og finde ud af, hvordan vi så rent faktisk overholder den udmærkede grundlov, som vi har i dag, i stedet for at tale om at få en ny grundlov.
Hvis vi bare overholdt den, vi har, og levede op til dens intentioner og dens ånd, så var vi nået meget langt.
Det er også det jeg forstår ligger i det forslag, som Venstre er kommet med, og som vi støtter.
Man oplever desværre til daglig en berøringsangst fra mange mennesker i samfundet over for lovgivningen og over for retssystemet, som ikke er rimelig.
Vi ser det i skatteankenævnene, hvor der dukker mennesker op, som har svært ved at finde ud af, hvad deres muligheder egentlig er i forhold til det offentlige system, som er præget af meget dårlig rådgivning.
Grunden til dette er, at lovgivningen er uforståelig for utrolig mange mennesker, også for virksomheder her i landet.
Det er ikke en rimelig måde at udforme lovgivning på, og derfor er det i allerhøjeste grad påkrævet, at det her forslag bliver vedtaget.
Og jeg håber, at vi under udvalgsarbejdet måske kan få nogle ændringsforslag frem, der kan tilfredsstille Venstre og andre partier, så vi reelt kan få en kommission, der kan finde ud af, hvor det er, retssikkerheden i dag bliver trådt under fode, for det gør den.